ועדת המשנה לעניין עובדי אינטל, כנסת 17, פרוטוקול מספר 2, 2007-05-14 13:15

ראובן ריבלין: אני פותח את הישיבה.

ראובן ריבלין: עד אשר יגיעו אנשי האוצר, שישתתפו בישיבה, אבקש משלמה להביא בפנינו סקירת מצב לתמצית הבעיות שקיימות בפנינו, אם בכלל.

שלמה רולף: הנושא עלה היום לדיון בישיבת מנהלת מרכז ההשקעות, כאשר הדיון היה יותר בתחום הכללי עקרוני ולא בפרטים.

שלמה רולף: הנושא הוצג, אינטל סוגרת את המפעל בירושלים וישנה אפשרות להעביר פעילות אחרת לירושלים, שלא פעלה בארץ.

שלמה רולף: פוטנציאל התעסוקה הוא בין 300 ל-400 משרות.

שלמה רולף: נדרש להביא את המפעל הזה לרמת תחרותיות עם אופציות אחרות שיש לאינטל בכל העולם.

שלמה רולף: הדרך לעשות זאת היא על ידי הטבות מס, כאשר יש לנו אמצעי קצת טכני לבטל במקביל את הדרישות הייצוריות שהיו למפעל בירושלים, שזה בתחום הסמכות של המנהלת למרכז השקעות.

שלמה רולף: המינהלה אישרה את ההצעה הזאת.

שלמה רולף: ההצעה דיברה על מנהל מרכז ההשקעות, אבל משום מה החליטו שזה יהיה אני יחד עם נציג רשות המסים במנהלה – להגיע לפרטים ולקבוע את המחזורים שאותם יש לבטל.

סמדר אלחנני: לא הבנתי.

שלמה רולף: העיקרון הוא לתת לאינטל הטבות מס בירושלים, שיהפכו את הכדאיות של הקמת המפעל החדש בירושלים לוודאית.

סמדר אלחנני: הן חורגות מהמסלול הקבוע בחוק?

שלמה רולף: לא.

ראובן ריבלין: הם לא יכולים לחרוג מהמסלול הקבוע.

ראובן ריבלין: שוחחתי בטלפון גם עם נסרדישי.

ראובן ריבלין: אני מבין היום שקיבלתם הסכמה עקרונית – כרגע אנשי רשות המסים עדיין לא הגיעו.

ראובן ריבלין: נמצא אתנו נציג של מרכז ההשקעות, שהביא לפנינו את תוצאות הישיבה שהתקיימה היום, שעיקרה לעודד את אינטל להישאר בירושלים במפעל חדש שהם מעבירים ממדינה אחרת, ובלבד שהכדאיות של אינטל תאפשר להם את הקמת המפעל בירושלים בדרך של הטבות מס ולא של עידוד השקעות הון.

ראובן ריבלין: בימים בהם ראש הממשלה וממשלת ישראל מדברים על חיזוקה של ירושלים בסכומים של מיליארדים, אני חושב שההצעה הזאת, יש בה הרבה יותר הגיון.

ראובן ריבלין: אני מבין ממך שמרכז השקעות דן בעניין ברמה העקרונית.

ראובן ריבלין: האם ברמה העקרונית גם רשות המסים הסכימה והייתה חלק מהישיבה הזאת?

שלמה רולף: יש לרשות המסים נציג במנהלה, שפועל שם כחלק מן המנהלה.

ראובן ריבלין: האם הוא קיבל הנחיות מרשות המסים?

שלמה רולף: רשות המסים, אין לה מעמד במינהלה.

שלמה רולף: מכיוון שחלק גדול מחוק עידוד השקעות הון קשור למסים, יש שם נציג שמבין במסים ויכול להנחות את המנהלה בנושאים המקצועיים האלה.

ראובן ריבלין: סמדר אמרה שהיא לא הבינה ואני הבנתי.

ראובן ריבלין: אני רוצה עכשיו להבין את מה שהיא לא הבינה.

ראובן ריבלין: האם יש לנו לוח זמנים?

ראובן ריבלין: האם יש לנו הסכמה?

ראובן ריבלין: האם ההסכמה מביאה אותנו למצב שאינטל תתחיל להיערך להעברת המפעל לירושלים ובאיזה לוח זמנים?

שלמה רולף: נמצאים פה אנשי אינטל.

שלמה רולף: במה שנוגע לנו, ההחלטה נוסחה כך שהיא נותנת לנו הסמכה לטפל.

שלמה רולף: מרכז ההשקעות אישר את הנושא.

ראובן ריבלין: האם התשובה הזאת של מרכז ההשקעות מספקת אתכם, או שהיא רק בבחינת הכרזת כוונות שאין בה ממש עד שלא נדע את הפרטים?

שלמה רולף: הם יידעו את הפרטים, אבל לגבי שאלתך על אינטל, כדאי שהם יענו.

אלכס קורנהאוזר: עומדת בקשה מאינטל ארצות הברית, שבזמן הקצר ביותר, תוך שבועיים, שלושה שבועות תתקבל תשובה.

אלכס קורנהאוזר: התשובה לא צריכה להיות רק ברמה העקרונית, אלא גם ברמה המעשית.

אלכס קורנהאוזר: יש צוות שלנו שיישב על זה יום ולילה.

ראובן ריבלין: אני מבין שמרכז ההשקעות הסמיך את האנשים הנכבדים לשבת אתכם ולשאוף להגיע להבנות.

אלכס קורנהאוזר: נכון, בזמן הקצר ביותר.

ראובן ריבלין: ארז עיני, האם מה שאני אומר מדויק?

ארז עיני: כן.

ארז עיני: יש עניין נוסף שאנחנו ביקשנו לבדוק – והנושא הועבר לאנשי אינטל – שהוא נושא של התיישנות טכנולוגית.

ארז עיני: האם מדובר בהתיישנות טכנולוגית רגילה או בהפסקת פעילות חטיבתית?

ארז עיני: צריכים לבצע בדיקה מסוימת.

ארז עיני: בהנחה שנתרשם שאפשר להפחית את המחזור, אז עולה גם השאלה איך בדיוק מפחיתים את המחזור.

ארז עיני: יש שאלות שיש לתת לגביהן את הדעת.

ראובן ריבלין: אינטל היא אינטל.

ראובן ריבלין: היא קיימה מפעל שתקופת ההתחייבות שלו הסתיימה.

ראובן ריבלין: ועדת הכספים נזעקה והקימה ועדת משנה מיוחדת על מנת לראות איך משכנעים את אינטל להמשיך את פעילותה בירושלים.

ראובן ריבלין: אינטל הסבירה שהמפעל הקיים כרגע לא רלוונטי יותר לקו הייצור שלה.

ראובן ריבלין: אינטל לעומת זאת הביעה את נכונותה להמשיך ולפעול בירושלים על ידי העתקת מפעל שקיים באחת מארצות העולם לירושלים, אם הדבר יהיה כדאי לה מבחינת הכדאיות העסקית.

ראובן ריבלין: לשם כך התכנסנו כאן על מנת להקים את אינטל החדשה.

ראובן ריבלין: אנחנו לא מדברים על מפעל שהיה קיים עד היום, אלא על מפעל חדש לחלוטין.

ראובן ריבלין: דיברתי עם נסרדישי, והוא בהחלט הבין את הרצון שלנו לעשות כל מה שביכולתנו על מנת לקיים מפעל בירושלים, ובלבד שזה במסגרת אותם דברים שהחוק מאפשר אותם.

ראובן ריבלין: כולנו רוצים לעודד את ירושלים.

ראובן ריבלין: כולנו גם שמענו שהממשלה מכריזה על עידוד ירושלים בסכומים אדירים.

ראובן ריבלין: אנחנו צנועים מאוד.

ראובן ריבלין: אני שואל כמה זמן ייקח לכם לשבת איתם על מנת לבוא ולומר לנו, האם זה אפשרי, מתי זה יוצא לדרך ולתת את ברכת הדרך.

ראובן ריבלין: זאת שאלתי, כי אני לא רוצה להיכנס לאיזשהו תהליך שאין לו סוף.

ארז עיני: הבעייתיות שאנחנו מוצאים בבקשה לא כרוכה בשאלת מעמד המפעל החדש.

ארז עיני: המעמד של המפעל החדש יהיה מפעל חדש.

ארז עיני: כתוצאה מסגירת הפעילות הישנה יש ירידה במחזורים של אינטל, דבר שפוגע בהטבות המס שהם מקבלים על FAB 18 ו-FAB 28 שפועלים, חיים ונושמים בקריית גת.

ארז עיני: הם מבקשים לתקן את מחזורי הבסיס כתוצאה מסגירת פעילות של טכנולוגיה ישנה, שלצורך העניין הופסקה.

ארז עיני: הבעייתיות שאנחנו מוצאים בזה היא שיש הרבה מאוד מפעלים, ואם ניקח מפעל שמייצר מזגנים, נראה שבדרך כלל כאשר קווי הייצור הישנים יוצאים מפעולה, קונים במקומם קווי יצור חדשים, ובכל זאת רשות המסים גם במרכז השקעות לא מפחיתה את מחזורי הבסיס.

ארז עיני: יחד עם זאת, במסגרת הסיור שערכנו לא מזמן עם החברה, התרשמנו שהם מנסים להוכיח לנו שמדובר בפעילות חטיבתית שהופסקה.

ארז עיני: או אז יש פרקטיקה אחרת, ושלמה כמובן מכיר את זה.

ארז עיני: אם אכן יוכח שכך הדבר, אנחנו נשמח למצות את התהליך.

ראובן ריבלין: כמה זמן ייקח לכם להוכיח?

יצחק אוחיון: זה ניתן לבירור.

ארז עיני: - - -

ראובן ריבלין: מר עיני היקר, קודם כל אינטל היא לא חברה לא ידועה שהצהרותיה מצריכות בדיקה.

ראובן ריבלין: אינטל באה ואומרת לך בצורה חד משמעית "אכן כך הוא".

ראובן ריבלין: מרכז ההשקעות הוכיח שהוא מאוד רוצה לקיים את המשך עבודתה של אינטל בירושלים.

ראובן ריבלין: אני מבין את ההתניות של רשות המסים.

ראובן ריבלין: הן מקובלות עליי.

ראובן ריבלין: אומרת לך אינטל "כל מה שאמרת אכן כך", זאת אומרת הדברים הם באמת פועל יוצא של הפסקת הפעילות שלנו שהפכה להיות לא רלוונטית למפעלי אינטל בכלל.

ראובן ריבלין: לכן אני רוצה לדעת מתי תוכלו לומר לנו האם המשא ומתן וההתניות האלה והאחרות הגיעו למפגש רצונות, כך שבאמת נוכל לברך על כך שיש לנו מפעל נוסף בירושלים של אינטל, שלצערנו בא במקום מפעל שנסגר, בתקווה שעוד יקימו הרבה מפעלים של אינטל בירושלים.

ראובן ריבלין: האם אנחנו מביעים איזו משאלה שהיא אופטימית מדי ולא מציאותית?

ארז עיני: אני לא חושב.

ארז עיני: אני לא יכול להתחייב ללוח זמנים, אלא לומר שאעשה כל שאוכל על מנת לאשר את זה בהקדם האפשרי.

ראובן ריבלין: מכיוון שאינטל היא חברה בינלאומית חובקת עולם, יש לה גם מרכז קבלת החלטות.

ראובן ריבלין: היא אומרת: בלי כל ספק החשיבות של מתן תשובה של ממשלת ישראל על כל מחלקותיה היא דבר שלוקח זמן, רק שלנו כבר נגמר הזמן, ועלינו להחליט האם המפעל יהיה ביבשת זו או זו, וכדי לעבור לירושלים אנחנו צריכים עד תאריך מסוים להכריע, אחרת נכריע שהמפעל יוקם במקום אחר בעולם.

ראובן ריבלין: האם אני צודק?

אלכס קורנהאוזר: אתה צודק.

ארז עיני: אני שוב אומר שהם יקבלו את ההטבות למפעל החדש.

ארז עיני: השאלה היא האם ייפגעו ההטבות של המפעל הישן.

ארז עיני: כאשר אתה מחליט האם להביא פעילות או לא, הפרמטר להחלטה שלך זה האם אתה מקבל הטבות מס על המפעל החדש, כן או לא.

ארז עיני: מהבחינה הזאת אני לא מבין למה אינטל צריכה להתלבט האם להעביר או לא, בהנחה שאני כרגע מצהיר בשולחן הזה שאני לא מוצא שום בעיה שהמפעל החדש יקבל הטבות מס.

ארז עיני: על הדרך הם אומרים: רגע, אנחנו גם נקבל הטבות מס על המפעל החדש ואנחנו גם רוצים לא להיפגע על המפעל הישן.

ארז עיני: דרך אגב, בכל מקרה אנחנו צריכים לשאול את עצמנו לגבי המפעל הישן, בין אם הם מביאים את הפעילות החדשה או לא.

ארז עיני: השאלה כשאלה – אנחנו צריכים להתמודד איתה בלי שום קשר.

ראובן ריבלין: למה לך לשקול את שיקולי אינטל?

ראובן ריבלין: אינטל רוצה לדעת מה אתה נותן לה.

ראובן ריבלין: אינטל יודעת בעצמה מה יקרה.

ראובן ריבלין: את כל הדברים האלה היא יודעת.

ראובן ריבלין: היא רוצה לדעת מה התמריץ להיות בירושלים.

ראובן ריבלין: אני לא אומר שירושלים עומדת מעל כל דבר, אבל הפגישה היום שנקבעה באופן מקרי לחלוטין ביום ירושלים, יכולה להיות גם יום בשורה חשוב לכך שאינטל תמשיך לפעול בירושלים.

ראובן ריבלין: כל השיקולים שלה הם דבר שצריך לקחת בחשבון, והיא לוקחת בחשבון את הכל.

ראובן ריבלין: כמה זמן ייקח כדי שאנחנו נוכל לברך על המוגמר, אם כי כבר היום אני מבין שיש הסכמה עקרונית שאכן כך יהיה?

ארז עיני: אם לצורך העניין ימציאו ויציגו לי את הנתונים שכרגע דיברתי עליהם - - -

אביעד אבני: על טכנולוגיות - כמה פעמים - - -

ראובן ריבלין: עד מחר אפשר לגמור את זה?

ארז עיני: לא.

ראובן ריבלין: עד מחר גם לי זה היה קשה, אבל עד שבוע הבא אפשר לגמור את זה?

ארז עיני: אני מקווה שכן.

ראובן ריבלין: אנחנו מסכמים שעד יום שני הבא עלינו לטובה, אנחנו נקבל מכם דיווח ונעמוד אתכם בקשר על מנת לראות איך יתקדמו העניינים.

ראובן ריבלין: אנחנו מבינים שמבחינה עקרונית זה מקובל על הממשלה על כל חלקיה.

ראובן ריבלין: אינטל עצמה גם תשמח לפעול בירושלים.

ראובן ריבלין: אינטל אינה חברה שכאשר היא מצהירה היא יכולה אחר כך להתחמק מהצהרתה.

ראובן ריבלין: אתה צריך לעשות כל מה שאתה חייב לעשות.

ארז עיני: גם מפעל שמייצר מזגנים ומפעיל לצורך העניין קו ייצור אחד ונוטש אותו לטובת קו ייצור אחר, יכול להגיד שהוא סגר קו ייצור.

ארז עיני: יש הבדל בין דיבור לבין בדיקת דברים במהות, אבל אנחנו נבדוק.

אלכס קורנהאוזר: כאשר נקבל את רשימת השאלות, יהיו כל התשובות.

ראובן ריבלין: אני רוצה לדעת שהממשלה רוצה שאינטל תהיה פה, לא בכל מחיר ולא על חשבון דברים שאסור שייעשו.

ראובן ריבלין: אבל אני רוצה לדעת שהכוונה שלכם היא באמת כוונה, ושהתנאים של אינטל הם לא כאלה שאתם לא יכולים להיענות להם.

ראובן ריבלין: כמובן שתמיד יש הפתעות בחיים, ולכן צריך לנהל איתם משא ומתן.

ראובן ריבלין: אבל אנחנו רוצים שתשבו תוך שבוע לסכם את המשא ומתן, מתוך רצון טוב ומתוך כוונה טובה לתפארת ירושלים ומדינת ישראל ולכבוד יום ירושלים.

סמדר אלחנני: אני רוצה לחזור לישיבה הקודמת.

סמדר אלחנני: אז הצגתי את אינטל בתמונה הכוללת שלה עם סך כל ההטבות שהיא קיבלה ממדינת ישראל ועם סך כל ההתחייבויות שיש לה למדינת ישראל.

סמדר אלחנני: חבר הכנסת ריבלין, אמרת לי שאתה רוצה פרטים פרטניים רק על ירושלים.

ראובן ריבלין: זה לא בסמכות שלנו.

סמדר אלחנני: עכשיו חוזרת לפה התמונה הכוללת, כי מה שאמר עיני התייחס לאינטל בגדול.

ראובן ריבלין: אם ההרחבה שלך תגרום לדיון נוסף על התוצאה שהגענו אליה ועל הסכמת רשות המסים - - -

סמדר אלחנני: זה תלוי רק בך.

ראובן ריבלין: אני מציע לא להיכנס לזה בשלב זה.

סמדר אלחנני: השיקול העיקרי הוא העסקת עובדים כרגע.

סמדר אלחנני: כשאתה מדבר על מפעל חדש, יש פה 300 איש ש-FAB 8 מייתר אותם כרגע, ועד שיהיה מפעל אחר, מה הם יעשו בינתיים?

ראובן ריבלין: אני לא רוצה להיכנס לעניין זה כרגע.

סמדר אלחנני: מסלול הטבות המס ומסלול שנקבע בחוק עידוד השקעות הון הוא מסלול בדרך המלך וישר.

סמדר אלחנני: היתרון שלו הוא שזה לא במגבלת הוצאה תקציבית, אין לו מגבלה תקציבית למסלול הטבות המס.

ראובן ריבלין: ובלבד שהוא במסגרת - - -

סמדר אלחנני: לכן יש לו כללים מסודרים, אז איני מבינה למה צריך במסלול הטבות המס בכלל - - -

ראובן ריבלין: אבל הוא צריך פרטים.

סמדר אלחנני: הוא הולך לדלפק ומקבל תשובה.

ראובן ריבלין: אנחנו בוועדת משנה.

ארז עיני: הם לא במסלול המס, אלא במסלול מענקים - - -

סמדר אלחנני: אני כבר לא יודעת עברית?

סמדר אלחנני: כל דבר שהוא פטור ממס זאת הטבת מס.

ראובן ריבלין: אבל למה להיכנס כרגע לדיון בנושא זה?

ראובן ריבלין: ההערה נשמעה, אנחנו מדברים כרגע על המפעל בירושלים ועל האפשרות להביא חדש במקומו.

ראובן ריבלין: ישן מפני חדש תוציאו.

ראובן ריבלין: אני מבקש שעד שבוע הבא יודיעו לנו.

ראובן ריבלין: בהתאם לברכתו של הממונה בפועל על רשות המסים, אני מקווה שתעשו כל מאמץ על מנת שהעניין הזה ייגמר מהר ככל האפשר, מר ארז עיני.

ראובן ריבלין: אני רוצה שביום שני כבר תשבו.

ראובן ריבלין: מרכז ההשקעות הוא הגורם המתאם בין כולם.

ראובן ריבלין: לאינטל אין בעיה של זמן.

ראובן ריבלין: אני בטוח שתגיעו לכלל הבנה.

ראובן ריבלין: אם יהיה צורך שנעזור בעניין קטן, נשתדל לעזור.

ראובן ריבלין: אני גם מדגיש שנעזור בהתאם למקובל, בהתחשב בזה שירושלים היא חריג שצריך לשים אליו.

יוסי שובל: אדוני יושב הראש, אני רוצה להעיר הערת סוגריים לפרוטוקול.

יוסי שובל: גם אם ההתלבטות לגבי מפעל הייצור עומדת עכשיו על הפרק, יש עוד 450 איש העוסקים בנושא של פיתוח שבבים ויושבים בירושלים לבטח, ולא בהם אנחנו דנים היום.

ראובן ריבלין: תודה רבה, אני נועל את הישיבה.